શિવાજી મહારાજને તુળજા ભવાનીની ઉપાસના કરવાનું માર્ગદર્શન આપનાર મહાન તપસ્વી સ્વામી સમર્થ રામદાસ હતા. મા તુળજા ભવાનીની કૃપાથી એક મહાન રાજવી તરીકે ખ્યાતિ મેળવી ઈતિહાસ રચ્યો. વડોદરાના રાજ્યના ભૂતપૂર્વ મહારાજા મલ્હારરાવ ગાયકાડનો પણ અદભૂત પ્રસંગ છે. અંગ્રેજ સરકારે મલ્હારરાવને પાદરામાં અમીન ખડકી પાસેની જુની ગુજરાતી સ્કૂલના મકાનમાં કેદ કર્યા અને છુટવાની કોઈ આશા ન હતી ત્યારે તેઓએ કુળદેવી રણું (તા.પાદરા)માં બિરાજમાન મા તુળજા ભવાનીનું સ્મરણ કરી પ્રાર્થના કરી. મા હું નિર્દોષ છું અને ખોટી રીતે મને કેદ કરવામાં આવ્યો છે. જો મને આજે રાત્રીના ૧૨ સુધીમાં છુટકારો થશે તો સૌ પ્રથમ તારા દર્શને આવીશ. તને હિરા માણેક મોતીના દાગીના ભેટ ધરીશ અને પછી અનાજ ખાઈશ. કહેવાય છે કે શ્રીમંત મલ્હારરાવને રાત્રે ૧૧-૩૦ વાગે છોડી મુકવામાં આવ્યા અને ઝરેવાત પારખ સોનીને બોલાવી નિજ ભંડાર માંથી મોતી માણેક હીરા પન્નાના સોનાના માતાજીને દાગીના ચઢાવ્યા. આજે પણ આ દાગીના માતાજીને દર વર્ષે આસો માસની નવરાત્રીમાં પહેરાવવામાં આવે છે. આ દાગીના પાદરાની ટ્રેઝરીમાં વિનામૂલ્યે સાચવવામાં આવે છે જેની કિંમત આજે લાખો રૂપિયાની છે.